‘चलचित्र मनोरञ्जन मात्र होइन, अभियान पनि हो’
पोखरा महानगरपालिका प्रमुख धनराज आचार्यले चलचित्र मनोरञ्जन मात्र नभएर एउटा अभियान रहेको बताउनुभएको छ ।
सन्तोष सुवेदी कास्की, जेठ १९ गते । पोखरा महानगरपालिका प्रमुख धनराज आचार्यले चलचित्र मनोरञ्जन मात्र नभएर एउटा अभियान रहेको बताउनुभएको छ । चलचित्र पत्रकार सङ्घ नेपाल, कास्की को छैटौँ साधारण सभा कार्यक्रममा शनिबार प्रमुख आचार्यले चलचित्रले समाजको नदेखिएका कथालाई उजागर गरेको बताउनुभएको हो ।‘‘पोखरा आफैँमा पर्यटनको राजधानी हो । यहाँ नेपाली फिल्म अधिकांश सुटिङ हुने गरेका छन् । यो आफैँमा सुटिङ हब हो ।’’ उहाँले भन्नुभयो । प्रमुख आचार्यले महानगरको आगामी बजेटमा चलचित्र पत्रकारिता गर्ने पत्रकारको बारेमा पनि सम्बोधन गर्ने तयारी भएको बताउनुभयो ।चलचित्र पत्रकार सङ्घ नेपालको केन्द्रीय अध्यक्ष समीर बलामिले नेपाली पत्रकारिताको क्षेत्रमा चलचित्र पत्रकारिता निकै सक्रिय रहेको बताउनुभएको छ ।कार्यक्रममा जितप्रकाश द्वा चलचित्र पत्रकारिता पुरस्कार पत्रकार विजय नेपाललाई प्रदान गरिएको छ । उहाँलाई ३० हजार नगद, दोसल्लासहित सम्मान गरिएको हो । यसैगरी पुराना चलचित्र निर्माता विनोद शेरचनलाई पनि सोही कार्यक्रममा सम्मान गरिएको छ ।